## Presuda Visokog upravnog suda Republike Hrvatske broj: Usoz-13/2012-12 od 28. siječnja 2014.

### NN 18/2014 (11.2.2014.), Presuda Visokog upravnog suda Republike Hrvatske broj: Usoz-13/2012-12 od 28. siječnja 2014.

VISOKI UPRAVNI SUD REPUBLIKE HRVATSKE

359

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Inge Vezmar Barlek predsjednice vijeća, Jasminke Jenjić, Ljiljane Karlovčan-Đurović, Ane Berlengi Fellner i Blanše Turić, članica vijeća, uz sudjelovanje sudskog savjetnika Juraja Dujma, zapisničara, u postupku ocjene zakonitosti općeg akta pokrenutog po zahtjevu Tisa d.o.o. iz Otočca, Prozor 173, kojeg zastupa direktorica Antonija Dujmović, na sjednici 28. siječnja 2014.

presudio je

Zahtjev se usvaja.

Ukida se Ispravak Odluke o donošenju Prostornog plana uređenja Grada Otočca (Službeni vjesnik Grada Otočca, broj 3/06.).

Obrazloženje

Tisa d.o.o. iz Otočca je 26. srpnja 2006. Ustavnom sudu Republike Hrvatske na temelju odredbe članka 38. Ustavnog zakona o Ustavnom sudu Republike Hrvatske (»Narodne novine«, broj 49/02. –

pročišćeni tekst) podnio prijedlog za ocjenu ustavnosti i zakonitosti Ispravka Odluke o donošenju Prostornog plana uređenja Grada Otočca (Službeni vjesnik Grada Otočca, broj 3/06.).

Rješenjem Ustavnog suda Republike Hrvatske broj: U-II-2565/2006 od 5. ožujka 2012., navedeni predmet je ustupljen na nadležno rješavanje ovom Sudu.

Podnositelj zahtjeva ističe kako je aktivno sudjelovao u donošenju Prostornog plana Grada Otočca (Službeni vjesnik Grada Otočca, broj 05/04.) i iznosio primjedbe u postupku javne rasprave koje su većinom usvojene. Navodi kako je u travnju 2006. godine podnio zahtjev za izdavanje lokacijske dozvole za izgradnju peradnjaka, a tijekom postupka prikupljanja prethodnih suglasnosti, Gradsko vijeće Grada Otočca je 11. svibnja 2006. donijelo Ispravak Odluke o donošenju Prostornog plana uređenja Grada Otočca (Službeni vjesnik Grada Otočca, broj 3/06.) tako da sada više ne ispunjava uvjete za izdavanje lokacijske dozvole i izgradnju peradnjaka. Smatra kako je ispravak izvršen na nezakonit i neustavan način i dostavlja Sudu primjedbe na Prostorni plan uređenja Grada Otočca, obavijest Grada Otočca o razmatranju prijedloga Prostornog plana, te izvješće o javnoj raspravi s odgovorima stručnog izrađivača plana. Predlaže Sudu da ocijeni zakonitost i ustavnost Ispravka Odluke o donošenju Prostornog plana uređenja Grada Otočca.

Donositelj akta nije Sudu dostavio očitovanje na navode zahtjeva iako je uredno pozvan dopisima Suda od 20. lipnja 2013. i 5. studenoga 2013., kojima je posebno pozvan dostaviti Sudu zapisnik sa 20. sjednice Gradskog vijeća Grada Otočca od 28. prosinca 2004. s izvornim tekstom Odluke o donošenju Prostornog plana uređenja Grada Otočca, koji je bio prilog tom dnevnom redu. Ustavnom sudu Republike Hrvatske očitovanja je 11. prosinca 2008. dostavilo Gradsko poglavarstvo i 14. siječnja 2011. Jedinstveni upravni odjel Grada Otočca, u kojima se opisuje tijek donošenja prostornog plana uređenja Grada Otočca. U očitovanju pročelnika Jedinstvenog upravnog odjela navodi se kako je Odlukom o izradi Izmjena i dopuna Prostornog plana uređenja Grada Otočca, objavljenom 12. svibnja 2008. u Službenom vjesniku Grada Otočca broj 3/08., pokrenuta izrada Izmjena i dopuna Prostornog plana Grada Otočca koje su u završnoj fazi izrade (provedena je javna rasprava), ali je prostorni plan Grada Otočca koji je donesen 28. prosinca 2004. i objavljen u Službenom vjesniku Grada Otočca broj 5/04., još uvijek na snazi.

Zahtjev je osnovan.

Osporavanim Ispravkom Odluke o donošenju Prostornog plana uređenja Grada Otočca (Službeni vjesnik Grada Otočca, broj 3/06.) ispravljen je izvorni tekst Odluke o donošenju Prostornog plana uređenja Grada Otočca (Službeni vjesnik Grada Otočca, broj 5/04.). Osporavani Ispravak glasi:

U članku 28. stavak 2. Odluke o donošenju Prostornog plana uređenja Grada Otočca (Službeni vjesnik Grada Otočca, broj 5/04.) u tablici pod »Vrsta stoke« – tovna perad koeficijent »0,00055«, treba stajati »0,0055«, a pod broj uvjetnih grla umjesto »18000« treba stajati »1800«.

Tablica vrijedi za 10 uvjetnih grla.

Dakle, u Odluci o donošenju Prostornog plana Grada Otočca kako je objavljena u Službenom vjesniku Grada Otočca broj 5/04., za vrstu stoke – tovna perad propisan je koeficijent 0,00055, a broj uvjetnih grla 18000. Ispravkom Odluke o donošenju Prostornog plana uređenja Grada Otočca (Službeni vjesnik Grada Otočca broj 3/06.) navedeni koeficijent je ispravljen tako da glasi 0,0055, te je broj uvjetnih grla ispravljen na 1800.

Ispravak pravnog propisa jest akt kojim se usklađuje objavljeni tekst s izvornim tekstom propisa odnosno općeg akta odnosno onim tekstom koji je donio njegov donositelj, ako se između objavljenog i izvornog teksta pojave razlike. Ispravak se ne smije koristiti za izmjenu teksta propisa odnosno općeg akta, već se njime otklanja pogreška u objavljenom tekstu propisa odnosno općeg akta i to pogreška koja se očituje u nesuglasju izvornog s objavljenim tekstom.

Zbog navedenog, u slučaju kada je osporena ispravljena odredba općeg akta, Sud prije svega mora utvrditi radi li se doista o ispravku, a za takvo utvrđenje potrebno je usporediti izvorni tekst općeg akta kako je donesen, s objavljenim tekstom.

Radi toga Sud je dopisima od 20. lipnja 2013. i 5. studenoga 2013. pozvao Gradsko vijeće Grada Otočca kao donositelja općeg akta da dostavi Sudu zapisnik sa 20 sjednice Gradskog vijeća Grada Otočca od 28. prosinca 2004. s izvornim tekstom Odluke o donošenju Prostornog plana uređenja Grada Otočca koji je bio prilog tom dnevnom redu, jer je na toj sjednici (kako to proizlazi iz uvoda Odluke o donošenju Prostornog plana uređenja Grada Otočca) donesen osporeni opći akt. Navedeni dopisi uredno su dostavljeni donositelju općeg akta 24. lipnja 2013., odnosno 7. studenoga 2013., međutim Sudu nisu dostavljeni svi traženi podaci koji se odnose na predmet spora pa Sud nije mogao usporediti izvorni tekst Odluke kako je donesen, s objavljenim tekstom i utvrditi radi li se doista o ispravku ili izmjeni općeg akta. Donositelj akta bio je upozoren na ovlaštenje Suda da odgovarajućom primjenom članka 32. stavka 4. Zakona o upravnim sporovima (»Narodne novine«, broj 20/10. i 143/12., dalje: ZUS) spor riješi i bez spisa predmeta.

Zbog navedenog Sud je osporavani akt ocijenio kao izmjenu općeg akta, pri čemu dodaje da iz izvješća o javnoj raspravi koje je dostavio donositelj akta proizlazi da se prilikom donošenja plana raspravljalo o koeficijentima i broju uvjetnih grla tovne peradi kako su i objavljeni u Službenom vjesniku Grada Otočca broj 5/04, što također ukazuje na osnovanost navoda podnositelja kako je osporavanim ispravkom zapravo izvršena izmjena općeg akta mimo zakonom propisane procedure.

Slijedom izloženog Sud je na temelju odredbe članka 86. stavka 3. ZUS-a i odgovarajućom primjenom odredbe članka 32. stavka 4. ZUS-a, ukinuo osporavani akt.

Ukinuti opći akt prestaje važiti danom objave ove presude u »Narodnim novinama« (članak 86. stavak 4. ZUS-a).

Broj: Usoz-13/2012-12

Zagreb, 28. siječnja 2014.

Predsjednica vijeća

mr. sc. Inga Vezmar Barlek, v. r.

Ostalo, NN 18/2014-359